Lick-Observatoire
De Lick-Observatoire ass en astronomeschen Observatoire, dee vun der University of California bedriwwe gëtt. E steet op enger Héicht vun 1.300 Meter op der Spëtzt vum Mount Hamilton, no bei der Stad San Jose a Kalifornien. Et gouf aus der Ierfschaft vum James Lick, engem US-amerikanesche Pianobauer a Groussgrondbesëtzer finanzéiert.

Geschicht 

De Lick-Observatoire war den éischten Observatoire, deen op enger Spëtzt vun engem Bierg opgeriicht gouf. Ausschlaggiewend war d'Plaz, déi mat 330 kloren Nuechten am Joer an enger roueger Loft ganz gutt Observatiounsbedingunge bitt. D'Spëtzt vum Mount Hamilton läit iwwer dem Niwwel, dee sech dacks iwwer d'Bucht vu San Francisco leet.

Ier mam Bau vum Observatoire ugefaange konnt ginn, huet missen eng Strooss op d'Plaz gebaut ginn. D'Baumaterial huet all misse mat Päerd a Mauldéierkaren erugeschafft ginn. Ronn 360 (!) Kéiere féieren erop op d'Spëtzt vum Bierg.

De Bau vum Observatoire huet vun 1876 bis 1887 gedauert. De Kierper vum 1886 verstuerwene Lick gouf 1887 op dem Gebitt bäigesat. Eng Messengstafel dréit déi einfach Opschrëft: Here lies the body of James Lick.

Den 91-cm-Refrakter war bei der Aweiung den 3. Januar 1888, dat weltwäit gréisste Lënsenteleskop. Am Abrëll 1888 gouf den Observatoire der Universitéit vu Kalifornien iwwerginn.

Mat dem Wuesstem vu San Jose an dem Silicon Valley gouf d'Liichtverschmotzung e grousse Problem fir d'Observatioun. Am Joer 1980 gouf dofir e Programm an d'Liewe geruff fir d'exzessiv Beliichtung ze reduzéieren. Sou gouf z. B. d'Stroossebeliichtung op Nidderdrock-Natriumdampullen ëmgestallt.

Déi Moossname féieren dozou, datt de Mount Hamilton weider als astronomesch Fuerschungsstatioun benotzt ka ginn.

Nieft dem historesche Refrakter goufen am Laf vun der Zäit weider Teleskopen um Gebitt opgeriicht.

Ekipement
Follgend Instrumenter ginn zurzäit um Lick-Observatoire agesat:

 91-cm-Lick-Refrakter
 C. Donald Shane 3-m-Spigelteleskop
 Carnegie 50-cm-Duebel-Refrakter
 Anna L. Nickel 1-m-Spigelteleskop
 Edward Crossley 90-cm-Spigelteleskop
 Coudé-Spigelteleskop 60 cm
 Tauchmann 50-cm-Spigelteleskop
 135-mm-CCD-Koméitekamera
 Katzman Automatic Imaging Telescope (KAIT), e 76-cm-Spigelteleskop fir automatesch Himmelsfotoen.

Entdeckungen 
Déi follgend Himmelskierper goufen um Lick-Observatoire entdeckt.

Jupitermounden 
 Amalthea
 Ananke
 Elara
 Himalia
 Lysithea
 Sinope

Exoplanéiten 
 Dräifachsystemer
 Ypsilon Andromedae (zesummen mat dem Whipple-Observatoire)
 Copernicus (55 Cancri)
 Duebelsystemer
 HD38529 (zesummen mat dem Keck-Observatoire)
 HD12661 (zesummen mat Keck)
 GJ876 (zesummen mat Keck)
 47 Ursa Majoris

Asteroiden 
 (29075) 1950 DA

Um Spaweck 
  Lick Observatoire Homepage

Astronomesch Observatoiren an den USA
Astronomesch Instrumenter